Bodil Stenseth

**Bodil Stenseth** (født 10. februar 1955 i Fredrikstad) er en norsk historiker og forfatter.
## Biografi

### Utdannelse
Bodil Stenseth ble *[[cand. philol.]]* med hovedfag i historie ved universitetet i Oslo i 1983. Hovedfagsoppgaven hennes hadde tittelen *Kunstner eller kulturarbeider : striden om en reorganisering av billedkunstnerorganisasjonene i tiden fra 1970 til 1976*. 

### Yrkesliv
Hun arbeidet senere ved Munchmuseet og som rektor ved Nansenskolen fra 1998 til 1999. 

Hun har vært fast spaltist i *[[Klassekampen]]*.

I 2017 ble hun tildelt Neshornet, Klassekampens kulturpris.

## Forfatterskap (utvalg)
Stenseth har skrevet flere bøker om norsk sosialhistorie, samt biografier om Edvard Munch og Sonja Henie. Hun debuterte som forfatter i 1988 med to ulike bøker. Den ene ga hun ut sammen med skuespilleren og humoristen Bjørn Sand; i forordet betegnet forfatterne utgivelsen som «en kortvokst, men småfrekk kulturhistorie»; boken har tittelen *Goodbye Noreg*. Den andre boken Stenseth ga ut i 1988, er en biografi om Birgit Prestøe, som gjennom flere tiår var fast modell for blant andre Edvard Munch og Henrik Sørensen. I 1990 ga hun ut en biografi om Cally Monrad.

I 2019 ga hun ut en bok om en «ekteskapsskandale» som fikk bred mediedekning både i USA og i Norge; det dreide seg om det utvandrede norske ekteparet Bernt Julius Muus og Oline født Pind; pastor Muus hadde i 1874 grunnlagt St. Olaf College i Minnesota, og var en svært kjent mann såvel blant nordmenn i USA og hjemme i Norge. Det vakte derfor stor oppsikt at hans kone – prestefruen – «trakk sin mann for retten».

## Bibliografi
* 1988: *Goodbye Noreg*, Cappelen – medforfatter: Bjørn Sand
* 1988: *Modellen* (biografi), Aschehoug
* 1988: *Skandinavisk kunst og fotografi*, Munch-museets skrifter nr. 4 – redaktør, sammen med Arne Eggum
* 1990: *Sangerinnen : Cally Monrads liv og kunst* (biografi), Aschehoug
* 1993: *Bok og menneske i 350 år*, Kunstindustrimuseet i Oslo – utgivelse i anledning 350-årsjubileet for utgivelsen av den første norske boken som ble trykket, en almanakk fra 1643.
* 1993: *En norsk elite : nasjonsbyggerne på Lysaker : 1890–1940*, Aschehoug – om Fridtjof Nansen og den øvrige «Lysakerkretsen»
* 1994: *Vitenskapsmannen som fritenker* – særtrykk av artikkel om Fridtjof Nansen
* 1997: *Kaffe*, Norsk kaffeinformasjon
* 1997: *Ekteseng og bordell : om 1790-årenes seksualopplysning*
* 1999: *På tampen av det 20. århundre : om ideologier, eksperter og amatører*, Universitetsforlaget – redaktør
* 2000: *Eilert Sundt og det Norge han fant*, Gyldendal
* 2002: *Sonja Henie : kvinne på is* (biografi), Pax forlag
* 2004: *Pakten : Munch - en familiehistorie*, Aschehoug
* 2005: *Rikdom forplikter : norske mesener og kunstsamleres donasjoner 1770-1970*, Høgskolen i Lillehammer/Institutt for medier og kommunikasjon, UiO
* 2007: *Munch*
* 2010: *Nr. 13 – en vestkantfortelling*
* 2013: *Wergelandsveien : fra Grotten til Litteraturhuset*, Press forlag
* 2017: *Quislings ran : historien om Villa Grande* 
* 2019: *Fru Muus' klage : Ekteskapsskandalen som rystet det norske Amerika*, Press forlag
* 2022: *Antikvitetshandler Watchman : familien som ble borte*, Dreyer forlag – om Philip og Florence Watchman og deres sekstenårige adoptivsønn Arthur Watchman, som ble deportert med D/S Donau og drept i utryddelsesleiren Auschwitz 1. desember 1942

## Referanser


## Eksterne lenker

* Hjemmeside